Hindistondagi zilzila qurbonlari soni 10 kishiga yetdi, yana 200dan ortiq kishi jabrlangan. Bu haqda Reyter agentligi xabar bergan. Dastlabki xabarlarda, 6 kishi halok bo‘lgani va 100dan ortiq kishi jarohatlangani aytilgandi. Zilzila 4 yanvar kuni soat 04:40da (Toshkent vaqti bilan soat 04:10)da sodir bo‘ldi, uning episentri sharqiy Manipur shtatidagi Tamenglong okrugida, zilzila o‘chog‘i esa 55 km chuqurlikda joylashdi. Yer silkinishi 1 daqiqa davom etgan. Yevropa-O‘rtayer dengizi seysmologiya markazi ma’lumotlariga ko‘ra, zilzila magnitudasi 6,8 ga teng bo‘ldi. Zilzila tufayli bir qancha uylar butunlay buzilib ketgan. Vayron bo‘lgan binolar orasida 6 qavatli turar joy ham bor. Zilzila Imphala shahridan 600 km masofadagi Kalkuttada ham sezilgan. Ayni vaqtda qutqaruvchi guruhlar tabiiy ofat asoratlariga qarshi kurash olib bormoqda.